15.3.2023
MT
Il-Ġurnal Uffiċjali tal-Unjoni Ewropea
C 96/33
Wara t-Tieni Gwerra Dinjija, l-ipproċessar privat tal-pruna ġie pprojbit.
L-impjant f’Fordon (illum distrett ta’ Bydgoszcz) sar l-akbar riċevitur tal-pruna, u l-prodott ewlieni tiegħu huwa l-ġamm tal-għanbaqar.
It-tkabbir tal-frott sar ekonomikament importanti għall-abitanti tal-Parti t’Isfel tal-Wied ta’ Vistula mhux biss minħabba l-mikroklima favorevoli, iżda wkoll minħabba d-domanda għall-pruna mill-impjant tal-ipproċessar f’Fordon u r-ristoranti fiż-żona lokali, u l-prossimità tar-rotta kummerċjali ta’ Vistula.
Il-borom tar-ram (bil-Pollakk: kocioł kuprowy, mil-Latin cuprum: ram), il-ħawwada (bil-Pollakk: bocian) u l-fuklari saru karatteristika permanenti tal-pajsaġġ tal-irħula tal-madwar.
Il-produzzjoni tal-ġamm tal-għanbaqar fil-Parti t’Isfel tal-Wied ta’ Vistula kienet is-suġġett ta’ dissertazzjoni tal-Ph.D. intitolata Stirring the pot in Poland: traditional plum jam, regional identity, and rural development in the Lower Vistula Valley, f’Cornell University.
Ir-riżultati tar-riċerka wrew li l-abitanti tal-muniċipalitajiet fil-Parti t’Isfel tal-Wied ta’ Vistula jikkultivaw b’entużjażmu l-varjetajiet tradizzjonali tal-pjanti, u l-attivitajiet tagħhom jikkontribwixxu għallpreżervazzjoni tal-bijodiversità u għall-protezzjoni tal-karattru speċifiku taż-żona ġeografika, li fforma matul is-sekli.
Barra minn hekk, ir-riċerka mwettqa fl-Università ta’ Kazimierz Wielki f’Bydgoszcz li analizzat il-patrimonju kulinari u l-iżvilupp tat-turiżmu wriet li essenzjalment kien il-prodott mit-tkabbir tal-frott “powidła śliwkowe z Doliny Dolnej Wisły” li sar il-marka tal-Parti t’Isfel tal-Wied ta’ Vistula.
Il-produzzjoni tal-“powidła śliwkowe z Doliny Dolnej Wisły” għadha importanti għall-komunità lokali sal-lum.
Dan huwa kkonfermat mill-fatt li l-prodott jista’ jinstab f’fieri u f’diversi wirjiet tal-produzzjoni tal-ġamm tal-għanbaqar, fejn jista’ wkoll jindaq u jinxtara.
Fost dawn ta’ min isemmi s-Święto Śliwki (il-Festival tal-Għanbaqar), li ilu jsir mill2001 fi Strzelce Dolne, li huwa avveniment popolari ħafna.
Fi ftit snin, il-festival beda jattira għexieren ta’ eluf ta’ viżitaturi minn madwar il-Polonja.
Is-Święto Śliwki kiber biex sar avveniment fuq jumejn, bil-ġurnalisti jlaqqmu lillParti t’Isfel tal-Wied ta’ Fistula “l-kapitali tal-għanbaqar tal-Polonja”.
L-istazzjon televiżiv lokali TVP Bydgoszcz, u PIK, il-fergħa lokali ta’ Polskie Radio, ix-xandar tar-radju tal-istat, ilhom jippromwovu l-avveniment mingħajr ħlas għal 20 sena.
L-Uffiċċju tal-Marixxall tal-provinċja ta’ Kujawsko-Pomorskie jinkludi referenzi għal dan l-avveniment b’rabta mal-“powidła śliwkowe z Doliny Dolnej Wisły” f’materjal promozzjonali għat-turisti.
Bosta artikli fil-gazzetti lokali u nazzjonali, referenzi f’kotba li jiddeskrivu t-tradizzjonijiet tar-reġjun u diversi premji mirbuħa f’kompetizzjonijiet jikkonfermaw ir-reputazzjoni kbira tal-“powidła śliwkowe z Doliny Dolnej Wisły”.
Il-“powidła śliwkowe z Doliny Dolnej Wisły” jissemma’ bħala ditta lokali rikonoxxuta f’pubblikazzjonijiet tal-Kamra Pollakka tal-Prodotti Reġjonali u Lokali.
Il-“powidła śliwkowe z Doliny Dolnej Wisły” darbtejn rebaħ l-ewwel premju fil-kategorija tiegħu fil-premji Nasze Kulinarne Dziedzictwo (il-Patrimonju Kulinarju Tagħna).
Il-“powidła śliwkowe z Doliny Dolnej Wisły” ilu għexieren ta’ snin jiġi promoss fil-materjali tan-Natura 2000 bħala metodu ta’ pproċessar tradizzjonali fil-Parti t’Isfel tal-Wied ta’ Vistula, kif ukoll fil-materjali prodotti mill-Fond Nazzjonali għall-Protezzjoni Ambjentali u l-Ġestjoni tal-Ilma.
Biex jippreżerva l-patrimonju tal-prodott, il-Mużew Etnografiku f’Toruń ġabar materjal storiku relatat mal-ġamm tal-għanbaqar u mal-kultivazzjoni tal-għanbaqar fil-Parti t’Isfel tal-Wied ta’ Vistula, li ħarġu fl-2020 fuq CD intitolata Smażenie powideł metodą tradycyjną (il-produzzjoni tal-ġamm tal-għanbaqar bil-mod tradizzjonali), bħala parti mill-ħidma tiegħu biex jippreżerva l-patrimonju intanġibbli.
Din l-inizjattiva hija proġett edukattiv li jinvolvi etnografi u produtturi tal-“powidła śliwkowe z Doliny Dolnej Wisły” li jixtiequ jilħqu l-akbar għadd possibbli ta’ residenti u skejjel lokali – fejn il-proġett jiġi ppreżentat matul il-lezzjonijiet – sabiex iżommu t-tradizzjoni tal-produzzjoni tal-ġamm tal-għanbaqar ħajja.
Referenza għall-pubblikazzjoni tal-Ispeċifikazzjoni tal-Prodott https://www.gov.pl/web/rolnictwo/wnioski-przekazane-komisji-europejskiej